Tiirismaan koulu

Tiirismaan koulu on Lahden Paavolassa toimiva peruskoulu, jossa oppilaita on noin 820. Koulussa toimii luokka-asteet 0-9 ja normaalin perusopetuksen lisäksi englanninkieliset luokat ja musiikkiluokat. Tiirismaa on Etelä-Suomen korkein huippu ja se valittiin koulun nimeksi tyttökoulusta yhteiskouluksi muuttumisen yhteydessä vuonna 1970. Tyttökouluajoilta tulee myös koulun lempinimi Tipala. Koulun rehtorina on toiminut Jussi Virsunen vuodesta 2022. == Rakennus == Nykyinen koulurakennus on arkkitehti Arto Sipisen suunnittelema entinen Lahden aikuiskoulutuskeskus, joka on valmistunut vuonna 1987. Tiirismaan peruskoulu muutti rakennuksen kesällä 2023 ja on nykyisin osa Paavolan kampusta. Koulutalon omisti tammikuuhun 2017 asti Tyttökoulun Talo- Osakeyhtiö ja sitä vuokrasi Lahden kaupungin Tilakeskus.[1] Kiinteistö siirtyi Lahden Kaupungin omistukseen vuonna 2017 ja se purettiin kesällä 2019. == Historia == Tiirismaan koulu perustettiin vuonna 1908 silloisena Lahden Suomalaisena Tyttökouluna. Koulu toimi aluksi vuokratiloissa Loviisankadulla, kunnes sai oman koulurakennuksen Harjukadulta. Uusi rakennus oli arkkitehti Eliel Saarisen suunnittelema, jota laajennettiin myöhemmin useaan kertaan. Laajennuksista huolimatta tilat kävivät ahtaiksi oppilasmäärän kasvaessa, jonka seurauksena rakennettiin jälleen uusi koulurakennus Harjukadun itäpäähän, Ursanmäelle. Tämän rakennuksen suunnitteli arkkitehti Keijo Petäjä vuonna 1963 ja se valmistui seuraavana vuonna. Rakennusta laajennettiin vuosina 1977, 1989 ja jälleen vuonna 2000 englanninkielisiä luokkia varten. Lahden Yksityinen Tyttölyseo muuttui tyttökoulusta Tiirismaan yhteiskouluksi vuonna 1970 ja jälleen Tiirismaan peruskouluksi 1975. Kesällä 2013 suoritettiin mittava remontti, jossa uudistettiin kiinteistön talotekniikka. Kuitenkin jo seuraavana vuonna sisäilmaongelmat rehtori Turpeisen sanoin räjähtivät käsiin. Tilojen omistaja Tyttökoulun Talo-Osakeyhtiö korjasi tiloja erilaisilla remonteilla 5 miljoonalla eurolla. Esimerkiksi opiskelijat ja oppilaat joutuivat opiskelemaan parakeissa. Korjaukset eivät onnistuneet ja tilojen käyttöä rajoitettiin.[4] Koulussa A ja B-siipien kaikille luokkatiloille, kahdelle musiikkiluokalle, kahdelle kielistudiolle sekä opettajien työskentelytilalle järjestettiin korvaavat tilat 2016, ja lopulta tuli virallinen päätös rakennuksen purkamisesta. Purkutyöt suoritettiin kesällä 2019. Peruskoulun siirtyessä viereisen kentän parakkeihin, muutti lukio väliaikaisesti Lahden aikuiskoulutuskeskuksen tiloihin. Lukio yhdistyi Kannaksen lukioon vuonna 2022 ja ne muodostivat uuden Lahden lukio Gaudian. Lukioiden yhdistyessä aikuiskoulutuskeskuksesta vapautuneisiin tiloihin saneerattiin tilat Tiirismaan peruskoululle, joka muutti rakennukseen vuonna 2023. Samalla Tiirismaan peruskouluun yhdistyi Harjun alakoulu. Koulun nimet: * Lahden Suomalainen Tyttökoulu 1908–1925 * Lahden Tyttölyseo 1925–1939 * Lahden Yksityinen Tyttölyseo 1939–1970 * Tiirismaan yhteiskoulu 1970–1975 * Tiirismaan yläaste ja lukio 1975-2022 * Tiirismaan yläaste 2022- == Rehtorit ja koulunjohtajat == * Opettajatar Elina Kanervio 1908-1921, Lahden Suomalaisen Tyttökoulun johtajatar * Fil. maisteri Hellä Zinck 1921-1927, Lahden Suomalaisen Tyttökoulun / Lahden Tyttölyseon johtajatar * Opettajatar Bertta Sulonen 1927-1930, Lahden Tyttölyseon johtajatar * Opettajatar Esteri Hämäläinen 1930-1933, Lahden Tyttölyseon johtajatar * Fil. maisteri Elsa Meriluoto 1933-1956, Lahden Tyttölyseon / Lahden Yksityisen Tyttölyseon johtajatar * Fil. maisteri Aili Noponen 1956-1969, Lahden Yksityisen Tyttölyseon johtajatar * Fil. maisteri Pekka Simula 1969-1975, Lahden Yksityisen Tyttölyseon / Tiirismaan yhteiskoulun rehtori * Luonnontiet. kand. Martti Lehto 1975-2002, Tiirismaan peruskoulun rehtori * Fil. maisteri Tuula Virtanen 2002-2015, Tiirismaan peruskoulun rehtori * Kasvatustiet. maisteri Kari Turpeinen 2015-2022, Tiirismaan peruskoulun rehtori * Kasvatustiet. maisteri Jussi Virsunen 2022- , Tiirismaan peruskoulun rehtori Tiirismaan lukion rehtorit ovat lueteltu aihetta käsittelevässä omassa artikkelissaan. == Lähteet== ==Aiheesta muualla== * Tiirismaan peruskoulun verkkosivut * Tiirismaan lukion verkkosivut * Lahden kaupungin sivistystoimiala Luokka:Lahden peruskoulut Luokka:Paavola (Lahti)